title: 2006/977/EZ: Odluka Vijeća od 19. prosinca 2006. o posebnom programu koji se provodi putem izravnih djelovanja Zajedničkog istraživačkog centra u okviru Sedmog okvirnog programa Europske zajednice za atomsku energiju (Euratom) za aktivnosti u području nuklearnih istraživanja i osposobljavanja (2007. – 2011.)

text:
               12/Sv. 001

               HR

               Službeni list Europske unije

               172

         32006D0977

               L 400/433

               SLUŽBENI LIST EUROPSKE UNIJE

               19.12.2006.

      ODLUKA VIJEĆA

   od 19. prosinca 2006.
   o posebnom programu koji se provodi putem izravnih djelovanja Zajedničkog istraživačkog centra u okviru Sedmog okvirnog programa Europske zajednice za atomsku energiju (Euratom) za aktivnosti u području nuklearnih istraživanja i osposobljavanja (2007. – 2011.)
   (2006/977/Euratom)
   VIJEĆE EUROPSKE UNIJE,
   uzimajući u obzir Ugovor o osnivanju Europske zajednice za atomsku energiju, a posebno njegov članak 7.,
   uzimajući u obzir prijedlog Komisije,
   uzimajući u obzir mišljenje Europskog parlamenta (1),
   uzimajući u obzir mišljenje Europskoga gospodarskog i socijalnog odbora (2),
   nakon savjetovanja sa Znanstvenim i tehničkim odborom i Vijećem guvernera Zajedničkog istraživačkog centra,
   budući da:

               (1)

               U skladu s člankom 7. Ugovora, Odluka Vijeća 2006/970/Euratom od 18. prosinca 2006. o Sedmom okvirnom programu Europske zajednice za atomsku energiju (Euratom) za aktivnosti u području nuklearnih istraživanja i osposobljavanja (2007.– 2011.) (3) (dalje u tekstu: „Okvirni program”) treba se provesti putem posebnih programa koji utvrđuju detaljna pravila za njihovu provedbu, određuju njihovo trajanje te predviđaju sredstva koja se smatraju potrebnima.

               (2)

               Zajednički istraživački centar, dalje u tekstu „JRC”, trebao bi provoditi aktivnosti u području istraživanja i osposobljavanja koje se provode putem takozvanih izravnih djelovanja u okviru posebnog programa JRC-a kojim se provodi Okvirni program Euratoma.

               (3)

               Pri izvršavanju svoje zadaće JRC bi trebao pružati znanstvenu i tehničku potporu, usmjerenu prema korisniku, procesu stvaranja politika EU-a, osiguravajući potporu provedbi i praćenju postojećih politika i odgovarajući novim zahtjevima politika. Da bi ostvario svoju zadaću, JRC bi trebao provoditi istraživanja najveće usporedne europske kakvoće, istodobno održavajući svoju razinu znanstvene izvrsnosti.

               (4)

               Pri provedbi ovog posebnog programa naglasak bi trebalo staviti na promicanje mobilnosti i osposobljavanja istraživača te inovacije u Zajednici. JRC bi osobito trebao provoditi odgovarajuće aktivnosti osposobljavanja u području nuklearne sigurnosti i zaštite.

               (5)

               Taj bi se posebni program trebao provoditi na fleksibilan, učinkovit i transparentan način, uzimajući u obzir relevantne potrebe korisnika JRC-a i politike Zajednice te poštujući cilj zaštite financijskih interesa Zajednice. Istraživačke aktivnosti koje se provode u okviru programa prema potrebi bi se trebale prilagoditi tim potrebama kao i znanstvenim i tehnološkim postignućima te imati cilj postizanje znanstvene izvrsnosti.

               (6)

               Pravila Okvirnog programa EZ-a za sudjelovanje poduzeća, istraživačkih centara i sveučilišta te za širenje rezultata istraživanja (dalje u tekstu: „pravila za sudjelovanje i širenje”) koja se odnose na izravna djelovanja trebala bi se također primjenjivati na aktivnosti u području istraživanja i razvoja koja se provode u okviru ovog posebnog programa.

               (7)

               Za potrebe provedbe ovog programa, uz suradnju obuhvaćenu Sporazumom o Europskom gospodarskom prostoru ili sporazumom o pridruživanju, može biti prikladno poduzeti i aktivnosti međunarodne suradnje, posebno na temelju članka 2. točke (h) te članaka 101. i 102. Ugovora, s trećim zemljama i međunarodnim organizacijama.

               (8)

               U kontekstu aktivnosti povezanih s proširenjem i integracijom, JRC za cilj ima promicanje uključivanja organizacija i istraživača iz novih država članica u svoje aktivnosti, posebno u vezi s provedbom znanstvenih i tehnoloških komponenti pravne stečevine EU-a, kao i jaču suradnju s organizacijama i istraživačima iz država pristupnica i država kandidatkinja. Također je predviđeno progresivno otvaranje prema susjednim zemljama, posebno u vezi s prioritetnim temama i Europskom politikom susjedstva.

               (9)

               Istraživačke aktivnosti koje se provode u okviru ovog posebnog programa trebale bi poštovati temeljna etička načela, uključujući načela sadržana u Povelji Europske unije o temeljnim pravima.

               (10)

               JRC bi trebao nastaviti stvarati dodatne resurse putem konkurentnih aktivnosti koje uključuju sudjelovanje u neizravnim djelovanjima iz Okvirnog programa, rad trećih strana i, u manjoj mjeri, iskorištavanje intelektualnog vlasništva.

               (11)

               Trebalo bi osigurati dobro financijsko upravljanje Okvirnim programom i njegovu provedbu na najučinkovitiji mogući način usmjeren korisniku, istodobno osiguravajući pravnu sigurnost i dostupnost programa za sve sudionike, u skladu s Uredbom Vijeća (EZ, Euratom) br. 1605/2002 od 25. lipnja 2002. o Financijskoj uredbi koja se primjenjuje na opći proračun Europskih zajednica (4) i Uredbom Komisije (EZ, Euratom) 2342/2002 (5) o utvrđivanju detaljnih pravila za provedbu te Financijske uredbe i svih budućih izmjena.

               (12)

               Trebalo bi poduzeti odgovarajuće mjere – razmjerne financijskim interesima Europskih zajednica – kako bi se pratila učinkovitost odobrene financijske potpore i upotrebe tih sredstava radi sprečavanja nepravilnosti i prijevare te bi trebalo poduzeti potrebne korake kako bi se nadoknadila izgubljena, krivo isplaćena ili nepravilno korištena sredstva u skladu s Uredbom (EZ, Euratom) br. 1605/2002, Uredbom Komisije (EZ, Euratom) br. 2342/2002, Uredbom Vijeća (EZ, Euratom) br. 2988/95 od 18. prosinca 1995. o zaštiti financijskih interesa Europskih zajednica (6), Uredbom Vijeća (Euratom, EZ) br. 2185/96 od 11. studenoga 1996. o provjerama i inspekcijama na terenu koje provodi Komisija s ciljem zaštite financijskih interesa Europskih zajednica od prijevara i ostalih nepravilnosti (7) te Uredbom (EZ) br. 1073/1999 Europskog parlamenta i Vijeća od 25. svibnja 1999. o istragama koje vodi Europski ured za borbu protiv prijevara (OLAF) (8).

               (13)

               Komisija bi pravodobno trebala organizirati neovisnu procjenu u vezi s aktivnostima koje se provode u područjima obuhvaćenima ovim programom.

         DONIJELO JE OVU ODLUKU:
   Članak 1.
   Ovime se donosi posebni program u vezi s izravnim djelovanjima u području aktivnosti istraživanja i osposobljavanja koje provodi Zajednički istraživački centar, dalje u tekstu „posebni program”, za razdoblje od 1. siječnja 2007. do 31. prosinca 2011.
   Članak 2.
   Posebni program određuje aktivnosti Zajedničkog istraživačkog centra u nuklearnom području, podupirući cijeli niz istraživačkih radnji koje se provode u okviru transnacionalne suradnje u sljedećim tematskim područjima:

               (a)

               zbrinjavanje nuklearnog otpada, utjecaj na okoliš;

               (b)

               nuklearna sigurnost;

               (c)

               nuklearna zaštita.

         Ciljevi i osnovne odrednice tih aktivnosti navedeni su u Prilogu.
   Članak 3.
   U skladu s člankom 3. Okvirnog programa, iznos koji se smatra potrebnim za izvršenje posebnog programa jest 517 milijuna EUR.
   Članak 4.
   Sve istraživačke aktivnosti koje se provode u okviru posebnog programa provode se u skladu s temeljnim etičkim načelima.
   Članak 5.
   1.   Posebni program provodi se putem izravnih djelovanja utvrđenih u Prilogu II. Okvirnom programu.
   2.   Na ovaj se posebni program primjenjuju pravila za sudjelovanje i širenje u vezi s izravnim djelovanjima.
   Članak 6.
   1.   Komisija izrađuje višegodišnji radni program za provedbu ovog posebnog programa u kojem se detaljno navode ciljevi te znanstveni i tehnološki prioriteti navedeni u Prilogu te vremenski raspored za provedbu.
   2.   Višegodišnji radni program u obzir uzima relevantne istraživačke aktivnosti koje provode države članice, pridružene države te europske i međunarodne organizacije. Radni program ažurira se prema potrebi.
   Članak 7.
   Komisija organizira neovisnu procjenu predviđenu u članku 6. Okvirnog programa koja se provodi u vezi s aktivnostima koje se obavljaju u područjima obuhvaćenima posebnim programom.
   Članak 8.
   Ova Odluka stupa na snagu trećeg dana od dana objave u Službenom listu Europske unije.
   Članak 9.
   Ova je Odluka upućena državama članicama.

      Sastavljeno u Bruxellesu 19. prosinca 2006.

            Za Vijeće

            Predsjednik

         J. KORKEAOJA

      (1)  Mišljenje od 30. studenoga 2006. (još nije objavljeno u Službenom listu).

      (2)  SL C 185, 8.8.2006., str. 10.

      (3)  SL L 400, 30.12.2006., str. 60. Odluka kako je ispravljena na str. 21. toga Službenoga lista.

      (4)  SL L 248, 16.9.2002., str. 1.

      (5)  SL L 357, 31.12.2002., str. 1. Uredba kako je zadnje izmijenjena Uredbom (EZ, Euratom) br. 1248/2006 (SL L 227, 19.8.2006., str. 3.).

      (6)  SL L 312, 23.12.1995., str. 1.

      (7)  SL L 292, 15.11.1996., str. 2.

      (8)  SL L 136, 31.5.1999., str. 1.
   PRILOG
   PROGRAM JRC–EURATOM
   1.   Cilj

   Pružiti znanstvenu i tehničku potporu, usmjerenu prema korisniku, politici Zajednice u vezi s nuklearnom energijom, osiguravajući potporu provedbi i praćenju postojećih politika i fleksibilno odgovarajući novim zahtjevima politika.
   2.   Pristup

   Zadaća je JRC-a pružiti znanstvenu i tehničku potporu, usmjerenu prema korisniku, izradi idejnih nacrta, razvoju, provedbi i praćenju politika Zajednice, s ciljem da europska istraživanja zadrže svoj vodeći položaj. Zadaća JRC-a također naglašava potrebu da JRC preuzme visoko kvalitetne istraživačke aktivnosti u bliskom dodiru s industrijom i drugim tijelima te razvije mreže s javnim i privatnim institucijama u državama članicama. U svim aktivnostima JRC-a prisutne su obje dimenzije, no njihova pojedinačna važnost varira od izravne potpore uslugama Komisije do osnovnih istraživanja koja se provode u široj europskoj i međunarodnoj perspektivi.
   Nuklearne aktivnosti JRC-a za cilj imaju izvršiti obveze povezane s istraživanjem i razvojem iz Ugovora o Euratomu te poduprijeti Komisiju i države članice u području nadzora sigurnosti i neširenja nuklearnog oružja, zbrinjavanja otpada, sigurnosti nuklearnih postrojenja i gorivnih ciklusa, radioaktivnosti u okolišu i zaštite od zračenja.
   Cilj je ovog posebnog programa razvijati i prikupljati znanje, osigurati osnovne znanstveno-tehničke podatke i potporu sigurnosti/zaštiti te pouzdanosti, održivosti i nadzoru nuklearne energije, uključujući procjenu inovativnih/budućih sustava. Putem sudjelovanja u neizravnim djelovanjima Okvirnog programa pokušat će se ostvariti maksimalna komplementarnost s institucionalnim radnim programom iz odjeljka 3.
   Jedan od glavnih problema u nuklearnom području trenutačno je gubitak znanja, stručnosti i posebno tehnologije i inženjeringa za rad s radioaktivnim materijalom i poljima zračenja. JRC će nastaviti djelovati kao europsko referentno središte za širenje informacija, osposobljavanje i obrazovanje mladih znanstvenika te će omogućiti pristup svojim infrastrukturama za druge istraživače i na taj način održavati nuklearno znanje i iskustvo u Europi.
   Drugi će cilj biti daljnje razvijanje suradnje putem umrežavanja na europskoj i svjetskoj razini. S tim u vezi posebno će biti važna mogućnost da JRC sudjeluje u mrežama izvrsnosti i integriranim projektima.
   Uz to, JRC će olakšati raspravu na osnovi činjenica i utemeljeno donošenje odluka o kombinaciji izvora energije prikladnoj za zadovoljenje europskih potreba za energijom (uključujući obnovljive izvore energije i nuklearnu energiju).
   3.   Aktivnosti

   3.1.   Zbrinjavanje nuklearnog otpada, utjecaj na okoliš
   3.1.1.   Određivanje svojstava, skladištenje i odlaganje istrošenoga goriva
   Zbrinjavanje istrošenoga goriva i visoko aktivnog nuklearnog otpada uključuje kondicioniranje za prijevoz, skladištenje i geološko odlaganje. Glavni je cilj spriječiti ispuštanje radionuklida u biosferu u vrlo dugom razdoblju. Projektiranje, procjena i funkcioniranje sustava inženjerskih i prirodnih barijera tijekom relevantnih vremenskih razdoblja imaju ključnu važnost za postizanje tih ciljeva i, među ostalim, ovise o ponašanju goriva.
   JRC za cilj ima prikupiti podatke o dugoročnim svojstvima istrošenoga goriva te razviti metode za pouzdanu procjenu inženjerskih sustava s posebnim naglaskom na cjelovitost pakiranja otpada i uspoređivanje s kriterijima za donošenje odluka, usmjerenima na rizik.
   Laboratorijski eksperimenti o ponašanju goriva u reprezentativnim uvjetima omogućit će relevantan doprinos za modele za dugoročno predviđanje te će omogućiti njihovo potvrđivanje. JRC će također sudjelovati u raznim europskim nastojanjima za pronalaženje rješenja za sigurno odlaganje otpada te će aktivno podupirati prijenos znanja između raznih zemalja.
   3.1.2.   Razdioba, transmutacija i kondicioniranje
   Glavni izazovi ovog programa ostaju optimizacija razdiobe goriva na posebne odabrane dugovječne radionuklide te proizvodnja i određivanje svojstava sigurnih i pouzdanih goriva ili antikatoda za transmutaciju aktinida.
   Proučavanje tih alternativnih strategija za zbrinjavanje otpada i dalje dobiva veliku pozornost jer one mogu znatno smanjiti dugoročne opasnosti odlaganja otpada. U slučaju transmutacije razmatraju se brzi i termalni reaktori zajedno s posebnim postrojenjima za izgaranje aktinida. Većina predloženih koncepata za buduće reaktorske sustave uključuje takvu vrstu selektivnog odvajanja radionuklida.
   Izrazito smanjivanje količine dugoživućih radionuklida i značajno smanjenje volumena u postrojenjima za zbrinjavanje otpada dovest će do toga da će razvoj inertnih matrica za kondicioniranje visoko aktivnog nuklearnog otpada dugoročno predstavljati ključno poboljšanje u zbrinjavanju nuklearnog otpada.
   JRC će upravljati novim postrojenjima za naprednu razdiobu i proizvodnju goriva i antikatoda (laboratorij za niže aktinide) u tom području. Isto tako, provodit će testiranja ozračivanja na antikatodama i gorivima te će stvarati temeljne nuklearne podatke za transmutaciju. Naposljetku, kemijska postojanost matrica za kondicioniranje aktinida određivat će se prema studijama korozije i izluživanja.
   3.1.3.   Osnovna istraživanja aktinida
   Cilj je osnovnih istraživačkih aktivnosti steći osnovno znanje kako bi se potpomoglo razumijevanje fizikalnih procesa u nuklearnom gorivu (od proizvodnje energije do zbrinjavanja otpada), a one su u bliskoj vezi s aktivnostima osposobljavanja i obrazovanja. Osnovna istraživačka djelovanja usmjerit će se na termo-fizikalna svojstva materijala, površinska svojstva sustava koji sadrže aktinide te na temeljna fizikalna i kemijska svojstva.
   Objekti JRC-a kao što je laboratorij za korisnike aktinida i dalje će primati znanstvenike, posebno s europskih sveučilišta.
   3.1.4.   Nuklearni podaci
   Predloženi projekti za posebne uređaje za izgaranje nižih aktinida i napredni koncepti proizvodnje nuklearne energije stvaraju nove potrebe za nuklearnim podacima značajno veće preciznosti.
   JRC će obavljati mjerenja nuklearnih podataka za potrebe zbrinjavanja otpada. Nova tehnološka postignuća dovela su do znatnih poboljšanja u mogućnostima mjerenja. JRC također podupire značajan napor u razvoju temeljne nuklearne teorije za modeliranje reakcija koje nije moguće izvesti eksperimentalno.
   Metrologija radionuklida dopunjuje taj rad mjerenjima za poboljšanje podataka o nuklearnom raspadu fisijskih materijala i proizvoda fisije. Također su potrebni precizni eksperimentalni podaci kako bi se moglo procijeniti teorije i modele na kojima se temelje propisi o zaštiti od zračenja.
   3.1.5.   Primjene u medicini temeljene na nuklearnim istraživanjima
   Iz nuklearnih postrojenja i stručnosti JRC-a nastao je niz primjena u medicini. Te su primjene proizišle iz istraživanja proizvodnje novih izotopa, razvoja referentnih kliničkih materijala i potpore novim terapijama liječenja karcinoma. JRC namjerava učiniti te nove vrste primjena dostupnima bolnicama i farmaceutskoj industriji.
   3.1.6.   Mjerenje radioaktivnosti u okolišu
   JRC primjenjuje svoju stručnost u analizi tragova za potvrđivanje radioaktivnog ispuštanja i emisija iz nuklearnih postrojenja. Taj rad također uključuje studije o specijaciji, obrascima seljenja u biosferi i radiotoksikologiji aktinida. Zbog novih ograničenja radionuklida u sastojcima hrane, JRC će razvijati analitičke tehnike i proizvoditi odgovarajuće referentne materijale. Organizirat će se usporedbe među laboratorijima u suradnji s laboratorijima za nadzor u državama članicama kako bi se procijenila usporednost prikupljenih podataka nadzora i poduprlo usklađivanje sustava za mjerenje radioaktivnosti.
   3.1.7.   Upravljanje znanjem, osposobljavanje i obrazovanje
   Za nove generacije nuklearnih znanstvenika i inženjera važno je da održe i prodube znanje o nuklearnim istraživanjima putem eksperimenata, rezultata, tumačenja i vještina stečenih u prošlosti. To se posebno odnosi na područja u kojima su se tijekom tri desetljeća iskustva iz analize radnih svojstava reaktora i sigurnosti koncentrirali kompleksni analitički alati kao što su modeli i računalni kodovi. Da bi se spriječio mogući gubitak znanja i pomanjkanje novih znanstvenika i inženjera u području nuklearne tehnologije, JRC će za cilj imati zadržati potrebno znanje te osigurati da je to znanje uvijek dostupno, pravilno organizirano i kvalitetno dokumentirano. Osim toga, poticat će razvoj novih znanstvenika i inženjera u području nuklearne energije, uključujući privlačenje mladih novih znanstvenika i inženjera u ovom području. Također će podržavati aktivnosti povezane s visokim obrazovanjem u Europi. Nadalje, JRC će doprinijeti razvoju bolje komunikacije o nuklearnim temama, posebno u vezi s prihvaćanjem javnosti i globalnim strategijama za opću energetsku osviještenost.
   3.2.   Nuklearna sigurnost
   3.2.1.   Sigurnost nuklearnog reaktora
   Kako bi se održala i poboljšala razina sigurnosti nuklearnih elektrana zapadnog, ali i ruskog tipa, potrebno je proširiti i potvrditi napredne i poboljšane metodologije za procjenu sigurnosti te pripadajuće analitičke alate. Provodit će se ciljana eksperimentalna istraživanja kako bi se omogućila potvrda i provjera alata za procjenu sigurnosti i unaprijedilo razumijevanje najvažnijih fizikalnih pojava i procesa. JRC je u potpunosti uključen u međunarodna nastojanja da se postigne veća sigurnost nuklearnih reaktora.
   3.2.2.   Sigurnost nuklearnoga goriva u energetskim reaktorima u EU
   Sigurnost goriva usredotočena je na sprečavanje i ublažavanje posljedica hipotetskih nesreća. Dva glavna aspekta u tom istraživanju odnose se na mehanički integritet gorivnih elemenata za vrijeme životnog vijeka reaktora te odgovor goriva na prijelazne uvjete i uvjete teške nesreće u reaktoru, uključujući taljenje jezgre.
   U tom kontekstu JRC je uključen u sadašnju strategiju razvijanja goriva čiji je cilj poboljšana sigurnost i smanjivanje civilnih i vojnih zaliha plutonija. JRC će za testiranje ponašanja i svojstava goriva koristiti reaktor s visokim protokom. Također će se provoditi mjerenja obilježja koje utječu na radna svojstva.
   3.2.3.   Siguran rad naprednih nuklearnih energetskih sustava
   U svijetu se razmatraju nove strategije u vezi s reaktorima u okviru otvorenih istraživanja, na primjer scenarij IV. generacije, koja su nadahnuta sveobuhvatnom procjenom, vodeći računa o zabrinutosti javnosti u vezi s poboljšanjem sigurnosti, smanjivanjem količine otpada i poboljšanom sposobnošću sprečavanja širenja nuklearnog oružja.
   Izrazito je važno da JRC ostvari svoju punu ulogu, izravno i koordinirajući europske doprinose u toj svjetskoj inicijativi u koju su uključene glavne istraživačke organizacije. To uključuje samo područja koja mogu poboljšati sigurnost i nadzor sigurnosti u inovativnim nuklearnim gorivnim ciklusima, posebno u odnosu na utvrđivanje svojstava, testiranje i analizu novih goriva. Rješavat će se pitanja razvoja ciljeva sigurnosti i kvalitete, zahtjevi u pogledu sigurnosti i napredne metodologije ocjenjivanja sustava. Te će se informacije sustavno širiti zainteresiranim tijelima država članica i službama Komisije, posebno putem redovitih koordinacijskih sastanaka.
   3.3.   Nuklearna zaštita
   3.3.1.   Nadzor sigurnosti u nuklearnom području
   Neširenje nuklearnog oružja sve je važnija dimenzija, a za sigurnost građana EU-a od vitalnog je značenja da potrebni kapaciteti budu i dalje dostupni. Aktivnosti JRC-a u tom se području sastoje od tehničke potpore službama Komisije u okviru Ugovora o Euratomu i IAEA-i (Međunarodnoj agenciji za atomsku energiju) u okviru Ugovora o neširenju nuklearnog oružja. Cilj će biti provesti veću automatizaciju i bolje alate za analizu informacija kako bi se smanjilo opterećenje inspektora i breme nuklearne industrije.
   Iako JRC ima više od trideset godina iskustva u podupiranju Ugovora o Euratomu i Ugovora o neširenju nuklearnog oružja, i dalje su potrebne tehničke inovacije i poboljšanja kako bi se provela politika nadzora sigurnosti koja se razvija. Aktivnosti JRC-a, istodobno se razvijajući u svrhu izvršavanja tih ciljeva, nastavit će uključivati tehnologije za provjeravanje i otkrivanje te za zadržavanje i nadzor, metode za mjerenje nuklearnih materijala, proizvodnju referentnih nuklearnih materijala te osposobljavanje, posebno za inspektore IAEA-e i Komisije.
   3.3.2.   Dodatni protokol
   Cilj je dodatnog protokola zajamčiti nepostojanje neprijavljenih nuklearnih djelatnosti. Njegova provedba zahtijeva niz tehnika koje se razlikuju od onih koje se primjenjuju prilikom provjeravanja knjigovodstva nuklearnih materijala. Zahtijeva sveobuhvatni opis nuklearnih aktivnosti jedne zemlje, opsežnije izjave za lokacije i raznolikije zahtjeve u odnosu na inspekciju. To može uključivati praćenje izvan lokacije i aktivnosti praćenja izvan granica objekta te analizu čestica u okolišu kao sredstvo za otkrivanje neprijavljenih nuklearnih aktivnosti.
   Ciljevi JRC-a odnose se na praćenje prijenosa nuklearnih materijala u stvarnom vremenu i integriranu analizu informacija. JRC će posebno raditi na razvijanju i potvrđivanju alata za analizu informacija te na metodologiji temeljenoj na sistemskoj analizi.
   3.3.3.   Prikupljanje informacija o neširenju nuklearnog oružja iz javno dostupnih izvora
   Radi potpore službama Komisije i suradnje s IAEA-om te tijelima država članica, JRC će nastaviti sa sustavnim prikupljanjem i analizom podataka o pitanjima povezanima s neširenjem nuklearnog oružja (po mogućnosti i one koje se odnose na druge vrste oružja za masovno uništenje i sustave isporuke) iz niza različitih izvora (internet, specijalizirana literatura, baze podataka). Te će se informacije koristiti za pripremu izvještaja po zemljama, pri čemu će se posebno pratiti daljnji razvoj nuklearnih aktivnosti te uvoz i/ili izvoz nuklearne opreme i tehnologije za izravnu ili dvojnu namjenu u odabranim državama. Informacije iz tih javno dostupnih izvora bit će popraćene satelitskim snimkama. Da bi dalje podupirao taj rad, JRC će nastaviti razvijati višejezična internetska pretraživanja, upravljanje znanjem i tehnologije prikupljanja podataka.
   3.3.4.   Suzbijanje nezakonitog prometa nuklearnim materijalom, uključujući nuklearnu forenzičnu analizu
   Otkrivanje i prepoznavanje nezakonito prevezenih ili uskladištenih nuklearnih materijala osnovna je linija obrane od nezakonitog prometa. Nuklearna forenzična znanost prikuplja tragove o porijeklu oduzetog materijala. Važno pitanje ostaje na koji način ustanoviti odgovarajući plan djelovanja za rješavanje slučajeva otkrivanja takvih materijala. JRC će u području nuklearne forenzike i nezakonitog prometa povećati suradnju s nacionalnim tijelima i međunarodnim organizacijama (ITWG, IAEA itd.).

      Etički aspekti

   Tijekom provedbe ovog programa i istraživačkih aktivnosti koje proizlaze iz njega potrebno je poštovati temeljna etička načela. Ona, među ostalim, uključuju načela iz Povelje Europske unije o temeljnim pravima, uključujući sljedeće: zaštitu ljudskog dostojanstva i ljudskog života, zaštitu osobnih podataka i privatnosti, kao i zaštitu životinja i okoliša u skladu s pravom Zajednice i najnovijim verzijama odgovarajućih međunarodnih konvencija, smjernica i pravila ponašanja, npr. Helsinške deklaracije, Konvencije Vijeća Europe o ljudskim pravima i biomedicini, potpisane u Oviedu 4. travnja 1997. i njezinih dodatnih protokola, Konvencije UN-a o pravima djeteta, Opće deklaracije o ljudskom genomu i ljudskim pravima koju je donio Unesco, Konvencije UN-a o biološkom i toksičnom oružju (BTWC), Međunarodnog ugovora o biljnim genetskim resursima za hranu i poljoprivredu i relevantnih rezolucija Svjetske zdravstvene organizacije (WHO).
   U obzir će se također uzeti mišljenja Europske skupine savjetnika o etičkim posljedicama biotehnologije (od 1991. do 1997. godine) te mišljenja Europske skupine za etiku u znanosti i novim tehnologijama (od 1998. godine)
   U skladu s načelom supsidijarnosti i raznolikosti pristupa koji postoje u Europi, sudionici u istraživačkim projektima moraju se ponašati u skladu sa zakonima, propisima i etičkim pravilima na snazi u zemljama u kojima će se istraživanja provoditi. U svakom slučaju, primjenjuju se nacionalni propisi te se istraživanja koja su zabranjena u bilo kojoj državi članici ili nekoj drugoj zemlji neće poduprijeti financiranjem Zajednice koje će se provoditi u toj državi članici ili drugoj zemlji.
   Oni koji provode istraživačke projekte prema potrebi moraju zatražiti odobrenje od nadležnih nacionalnih ili lokalnih etičkih odbora prije početka aktivnosti u području ITR-a. Komisija će također sustavno provoditi etičke provjere prijedloga koji se bave etički osjetljivim pitanjima ili u slučaju da etički aspekti nisu adekvatno razmotreni. U specifičnim se slučajevima etička provjera može izvršiti tijekom provedbe projekta.
   Protokol o zaštiti i dobrobiti životinja priložen Ugovoru zahtijeva od Zajednice da posveti punu pozornost zahtjevima dobrobiti životinja prilikom stvaranja i provedbe politika Zajednice, uključujući istraživanja. Direktivom Vijeća 86/609/EEZ (1) o zaštiti životinja koje se koriste u pokusne i druge znanstvene svrhe zahtijeva se da svi pokusi budu izrađeni tako da se izbjegne nevolja i nepotrebna bol i patnja pokusnih životinja; koriste životinje u najmanjem mogućem broju; uključuju životinje s najnižom razinom neurofiziološke osjetljivosti; te prouzrokuju najmanje boli, patnje, nevolje ili trajnih oštećenja. Mijenjanje genetskog nasljeđa životinja i kloniranje životinja mogu se razmatrati samo ako su ciljevi etički opravdani, a uvjeti takvi da jamče dobrobit životinja te se uvažavaju načela biološke raznolikosti.
   Tijekom provedbe ovog programa Komisija će redovito pratiti znanstvena postignuća i nacionalne i međunarodne propise tako da se u obzir uzmu svi razvoji događaja.

      (1)  SL L 358, 18.12.1986., str. 1. Direktiva kako je izmijenjena Direktivom 2003/65/EZ Europskog parlamenta i Vijeća (SL L 230, 16.9.2003., str. 32.).


title: Odluka Vijeća Europske unije od 5. prosinca 2011. o primanju Republike Hrvatske u članstvo Europske unije#Sadržaj

text:
               9.11.2013

               HR

               Službeni list Europske unije

               L 300/7

         ODLUKA VIJEĆA EUROPSKE UNIJE
   od 5. prosinca 2011.
   o primanju Republike Hrvatske u članstvo Europske unije
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak 49.,
   uzimajući u obzir mišljenje Europske komisije (1),
   uzimajući u obzir suglasnost Europskog parlamenta (2),
   budući da je Republika Hrvatska podnijela zahtjev za članstvo u Europskoj uniji,
   DONIJELO JE OVU ODLUKU:
   Jedini članak
   Vijeće prihvaća ovaj zahtjev za primanje u članstvo; uvjeti primanja u članstvo i prilagodbe Ugovora o Europskoj uniji, Ugovora o funkcioniranju Europske unije i Ugovora o osnivanju Europske zajednice za atomsku energiju, koje to primanje povlači za sobom, bit će predmet sporazuma između država članica i Republike Hrvatske.

      Sastavljeno u Bruxellesu 5. prosinca 2011.

            Za Vijeće

            Predsjednik

         M. DOWGIELEWICZ

      (1)  SL L 112, 24.4.2012., str. 3.

      (2)  SL L 112, 24.4.2012., str. 5.

      SADRŽAJ

                  A.

               Ugovor između Kraljevine Belgije, Republike Bugarske, Češke Republike, Kraljevine Danske, Savezne Republike Njemačke, Republike Estonije, Irske, Helenske Republike, Kraljevine Španjolske, Francuske Republike, Talijanske Republike, Republike Cipra, Republike Latvije, Republike Litve, Velikog Vojvodstva Luksemburga, Republike Mađarske, Republike Malte, Kraljevine Nizozemske, Republike Austrije, Republike Poljske, Portugalske Republike, Rumunjske, Republike Slovenije, Slovačke Republike, Republike Finske, Kraljevine Švedske, Ujedinjene Kraljevine Velike Britanije i Sjeverne Irske (države članice Europske unije) i Republike Hrvatske o pristupanju Republike Hrvatske Europskoj uniji

                  B.

               Akt o uvjetima pristupanja Republike Hrvatske i prilagodbama Ugovora o Europskoj uniji, Ugovora o funkcioniranju Europske unije i Ugovora o osnivanju Europske zajednice za atomsku energiju

                  Dio prvi:

               Načela

                  Dio drugi:

               Prilagodbe ugovorâ

                  Glava I.:

               Institucionalne odredbe

                  Glava II.:

               Ostale prilagodbe

                  Dio treći:

               Trajne odredbe

                  Dio četvrti:

               Privremene odredbe

                  Glava I.:

               Prijelazne mjere

                  Glava II.:

               Institucionalne odredbe

                  Glava III.:

               Financijske odredbe

                  Glava IV.:

               Ostale odredbe

                  Dio peti:

               Odredbe o provedbi ovog Akta

                  Glava I.:

               Prilagodbe poslovnikâ institucija te pravilâ i poslovnikâ odborâ

                  Glava II.:

               Primjenjivost akata institucija

                  Glava III.:

               Završne odredbe
            PRILOZI

                     PRILOG I.:

               Popis konvencija i protokola kojima Republika Hrvatska pristupa u trenutku pristupanja (iz članka 3. stavka 4. Akta o pristupanju)

                     PRILOG II.:

               Popis odredaba schengenske pravne stečevine uključene u okvir Europske unije te akata koji se na njoj temelje ili su na drugi način s njom povezani, koji su obvezujući i primjenjuju se u Republici Hrvatskoj od pristupanja (iz članka 4. stavka 1. Akta o pristupanju)

                     PRILOG III.:

               Popis iz članka 15. Akta o pristupanju: prilagodbe akata koje su donijele institucije

                  1.

               Sloboda pružanja usluga

                  2.

               Pravo intelektualnog vlasništva

                  I.

               Žig Zajednice

                  II.

               Svjedodžbe o dodatnoj zaštiti

                  III.

               Dizajn Zajednice

                  3.

               Financijske usluge

                  4.

               Poljoprivreda

                  5.

               Ribarstvo

                  6.

               Porezi

                  7.

               Regionalna politika i koordinacija strukturnih instrumenata

                  8.

               Okoliš

                     PRILOG IV.:

               Popis iz članka 16. Akta o pristupanju: ostale trajne odredbe

                  1.

               Pravo intelektualnog vlasništva

                  2.

               Politika tržišnog natjecanja

                  3.

               Poljoprivreda

                  4.

               Ribarstvo

                  5.

               Carinska unija
            Dodatak Prilogu IV.

                     PRILOG V.:

               Popis iz članka 18. Akta o pristupanju: prijelazne mjere

                  1.

               Slobodno kretanje robe

                  2.

               Slobodno kretanje osoba

                  3.

               Slobodno kretanje kapitala

                  4.

               Poljoprivreda

                  I.

               Prijelazne mjere za Hrvatsku

                  II.

               Prijelazna carinska kvota za sirovi šećer od šećerne trske za rafiniranje

                  III.

               Privremene mjere za izravna plaćanja za Hrvatsku

                  5.

               Sigurnost hrane, veterinarstvo i fitosanitarna politika

                  I.

               Kokoši nesilice

                  II.

               Objekti (meso, mlijeko, riba i nusproizvodi životinjskog podrijetla)

                  III.

               Stavljanje sjemena na tržište

                  IV.

               Neum

                  6.

               Ribarstvo

                  7.

               Prometna politika

                  8.

               Porezi

                  9.

               Sloboda, sigurnost i pravda

                  10.

               Okoliš

                  I.

               Horizontalno zakonodavstvo

                  II.

               Kakvoća zraka

                  III.

               Gospodarenje otpadom

                  IV.

               Kakvoća voda

                  V.

               Cjelovito sprečavanje i nadzor onečišćenja (IPPC)

                  VI.

               Kemikalije
            Dodatak Prilogu V.

                     PRILOG VI.:

               Ruralni razvoj (iz članka 35. stavka 2. Akta o pristupanju)

                     PRILOG VII.:

               Posebne obveze koje je preuzela Republika Hrvatska u pregovorima o pristupanju (iz članka 36. stavka 1. drugog podstavka Akta o pristupanju)

                     PRILOG VIII.:

               Obveze koje je preuzela Republika Hrvatska u vezi s restrukturiranjem hrvatske brodograđevne industrije (iz članka 36. stavka 1. trećeg podstavka Akta o pristupanju)

                     PRILOG IX.:

               Obveze koje je preuzela Republika Hrvatska u vezi s restrukturiranjem sektora čelika (iz članka 36. stavka 1. trećeg podstavka Akta o pristupanju)
            PROTOKOL
      Protokol o određenim aranžmanima u vezi s mogućim jednokratnim prijenosom jedinica dodijeljene kvote izdanih na temelju Kyotskog protokola uz Okvirnu konvenciju Ujedinjenih naroda o promjeni klime Republici Hrvatskoj te o pripadajućoj nadoknadi
      ZAVRŠNI AKT

                  I.

               Tekst Završnog akta

                  II.

               Izjave

                  A.

               Zajednička izjava sadašnjih država članica
            Zajednička izjava o punoj primjeni odredaba schengenske pravne stečevine

                  B.

               Zajednička izjava različitih sadašnjih država članica
            Zajednička izjava Savezne Republike Njemačke i Republike Austrije o slobodnom kretanju radnika: Hrvatska

                  C.

               Zajednička izjava sadašnjih država članica i Republike Hrvatske
            Zajednička izjava o Europskom fondu za razvoj

                  D.

               Izjava Republike Hrvatske
            Izjava Republike Hrvatske u vezi s prijelaznim režimom za liberalizaciju hrvatskog tržišta poljoprivrednim zemljištem

                  III.

               Razmjena pisama između Europske unije i Republike Hrvatske o postupku obavješćivanja i savjetovanja za donošenje određenih odluka i drugih mjera u razdoblju koje prethodi pristupanju


title: 2001/298/EZ: Odluka Komisije od 30. ožujka 2001. o izmjeni priloga direktivama Vijeća 64/432/EEZ, 90/426/EEZ, 91/68/EEZ i 92/65/EEZ i Odluci Komisije 94/273/EZ u vezi sa zaštitom životinja za vrijeme prijevoza (priopćena pod brojem dokumenta C(2001) 965)  Tekst značajan za EGP

text:
               03/Sv. 018

               HR

               Službeni list Europske unije

               96

         32001D0298

               L 102/63

               SLUŽBENI LIST EUROPSKE UNIJE

               30.03.2001.

      ODLUKA KOMISIJE

   od 30. ožujka 2001.
   o izmjeni priloga direktivama Vijeća 64/432/EEZ, 90/426/EEZ, 91/68/EEZ i 92/65/EEZ i Odluci Komisije 94/273/EZ u vezi sa zaštitom životinja za vrijeme prijevoza
   (priopćena pod brojem dokumenta C(2001) 965)
   (Tekst značajan za EGP)
   (2001/298/EZ)
   KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske zajednice,
   uzimajući u obzir Direktivu Vijeća 91/628/EEZ od 19. studenoga 1991. o zaštiti životinja tijekom prijevoza i o izmjeni direktiva 90/425/EEZ i 91/496/EEZ (1), kako je izmijenjena Direktivom 95/29/EZ (2), a posebno njezin članak 6. stavak 2.,
   uzimajući u obzir Direktivu Vijeća 92/65/EEZ od 13. srpnja 1992. o utvrđivanju zahtjeva zdravlja životinja kojima se uređuje trgovina unutar Zajednice i uvoz u Zajednicu životinja, sjemena, jajnih stanica i zametaka koji ne podliježu zahtjevima zdravlja životinja utvrđenima u posebnim pravilima Zajednice iz Priloga A poglavlja I. Direktive 90/425/EEZ (3), kako je zadnje izmijenjena Odlukom Komisije 95/176/EZ (4), a posebno njezin članak 10. stavak 3. točku (a) podtočku vii.,
   budući da:

               (1)

               Kako je predviđeno člankom 13. stavkom 3. Direktive 91/628/EEZ, Komisija je 6. prosinca 2000. usvojila izvješće (5) o iskustvima koje su države članice stekle od početka provedbe Direktive Vijeća 95/29/EZ od 29. lipnja 1995. o izmjeni Direktive 91/628/EEZ u vezi sa zaštitom životinja za vrijeme prijevoza.

               (2)

               Na temelju zaključaka iz tog izvješća, a posebno da bi usmjerili pozornost veterinara zaduženih za izdavanje svjedodžbi na njihove obveze u vezi sa zaštitom životinja za vrijeme prijevoza, potrebno je dopuniti zdravstvene certifikate za te životinje.

               (3)

               Direktiva Vijeća 64/432/EEZ od 26. lipnja 1964. o zdravstvenim problemima životinja koji utječu na promet govedima i svinjama unutar Zajednice (6), kako je zadnje izmijenjena Odlukom Komisije 2000/504/EZ (7), Direktiva Vijeća 90/426/EEZ od 26. lipnja 1990. o uvjetima zdravlja životinja kojima se uređuje premještanje i uvoz kopitara iz trećih zemalja (8), kako je zadnje izmijenjena Aktom o pristupanju (9), Direktiva Vijeća 91/68/EEZ od 28. siječnja 1991. o uvjetima zdravlja životinja kojima se uređuje trgovina ovcama i kozama unutar Zajednice (10), kako je zadnje izmijenjena Odlukom Vijeća 94/953/EZ (11), Direktiva 92/65/EEZ i Odluka Komisije 94/273/EZ od 18. travnja 1994. u vezi s izdavanjem veterinarskih certifikata za stavljanje na tržište Ujedinjene Kraljevine i Irske pasa i mačaka koji ne potječu iz tih država (12), trebaju se stoga odgovarajuće izmijeniti.

               (4)

               Dodatna izjava koju predviđa ova Odluka ne oslobađa prijevoznike od njihovih obveza u skladu s važećim odredbama Zajednice, posebno u vezi sa sposobnošću životinja za prijevoz.

               (5)

               Mjere predviđene ovom Odlukom u skladu su s mišljenjem Stalnog veterinarskog odbora,

         DONIJELA JE OVU ODLUKU:
   Članak 1.
   1.   Prilozi direktivama 64/432/EEZ, 90/426/EE i 91/68/EEZ mijenjaju se kako je navedeno u Prilogu I. ovoj Odluci.
   2.   Prilog E Direktivi 92/65/EEZ zamjenjuje se kako je navedeno u Prilogu II. ovoj Odluci.
   3.   Prilog Odluci 94/273/EZ zamjenjuje se kako je navedeno u Prilogu III. ovoj Odluci.
   Članak 2.
   Ova Odluka vrijedi za životinje koje su certificirane od 31. srpnja 2001.
   Članak 3.
   Ova je Odluka upućena državama članicama.

      Sastavljeno u Bruxellesu 30. ožujka 2001.

            Za Komisiju

         David BYRNE

            Član Komisije

      (1)  SL L 340, 11.12.1991., str. 17.

      (2)  SL L 148, 30.6.1995., str. 52.

      (3)  SL L 268, 14.9.1992., str. 54.

      (4)  SL L 117, 24.5.1995., str. 23.

      (5)  COM(2000) 809.

      (6)  SL L 121, 29.7.1964., str. 1977/64.

      (7)  SL L 201, 9.8.2000., str. 6.

      (8)  SL L 244, 18.8.1990., str. 42.

      (9)  Akt o uvjetima pristupanja Kraljevine Norveške, Republike Austrije, Republike Finske i Kraljevine Švedske i o prilagodbama ugovora na kojima se zasniva Europska unija, Prilog I. - Popis iz članka 29. Akta o pristupanju - V. Poljoprivreda - E. Veterinarsko i zootehničko zakonodavstvo (SL C 241, 29.8.1994., str. 132.).

      (10)  SL L 46, 19.2.1991., str. 19.

      (11)  SL L 371, 31.12.1994., str. 14.

      (12)  SL L 117, 7.5.1994., str. 37.
   PRILOG I.

               1.

               Direktiva 64/432/EEZ mijenja se kako slijedi:

                           Prilog F mijenja se kako slijedi:

                                       (a)

                                       u odjeljku C obrasca certifikata 1. dodaje se sljedeći stavak u numeriranom popisu uvjeta koje treba certificirati:

                                                   „6.

                                                   u vrijeme pregleda gore navedene životinje bile su sposobne za predviđeni prijevoz u skladu s odredbama Direktive 91/628/EEZ (1)

                                             Kada se primjenjuju odredbe Odluke 2000/504/EZ (2), gornji stavak se numerira kao stavak 7.;

                                       (b)

                                       u odjeljku C obrasca certifikata 2. dodaje se sljedeći stavak u numeriranom popisu uvjeta koje treba certificirati:

                                                   „6.

                                                   u vrijeme pregleda gore navedene životinje bile su sposobne za predviđeni prijevoz u skladu s odredbama Direktive 91/628/EEZ (3)

               2.

               Direktiva 90/426/EEZ mijenja se kako slijedi:

                           (a)

                           u Prilogu B potvrdi se dodaje sljedeći stavak:

                                       „(f)

                                       u vrijeme pregleda bile su sposobne za predviđeni prijevoz u skladu s odredbama Direktive 91/628/EEZ (4)

                           (b)

                           u Prilogu C u odjeljku IV. obrasca certifikata dodaje se sljedeći stavak:

                                       „6.

                                       u vrijeme pregleda bio je/bili su sposobni za predviđeni prijevoz u skladu s odredbama Direktive 91/628/EEZ (5)

               3.

               Direktiva 91/68/EEZ mijenja se kako slijedi:

                           Prilog E mijenja se kako slijedi:
                           Dodaje se sljedeće:

                                       —

                                       točka (G) odjeljka V. obrasca certifikata I.,

                                       —

                                       točka (H) odjeljka V. obrasca certifikata II.,

                                       —

                                       točka (K) odjeljka V. obrasca certifikata III:

                                          „u vrijeme pregleda bili su sposobni za predviđeni prijevoz u skladu s odredbama Direktive 91/628/EEZ (6)

      (1)  Ova izjava ne oslobađa prijevoznike od njihovih obveza u skladu s važećim odredbama Zajednice, posebno u vezi sa sposobnošću životinja za prijevoz.”

      (2)  SL L 201, 9.8.2000., str. 6.

      (3)  Ova izjava ne oslobađa prijevoznike od njihovih obveza u skladu s važećim odredbama Zajednice, posebno u vezi sa sposobnošću životinja za prijevoz.”

      (4)  Ova izjava ne oslobađa prijevoznike od njihovih obveza u skladu s važećim odredbama Zajednice, posebno u vezi sa sposobnošću životinja za prijevoz.”

      (5)  Ova izjava ne oslobađa prijevoznike od njihovih obveza u skladu s važećim odredbama Zajednice, posebno u vezi sa sposobnošću životinja za prijevoz.”

      (6)  Ova izjava ne oslobađa prijevoznike od njihovih obveza u skladu s važećim odredbama Zajednice, posebno u vezi sa sposobnošću životinja za prijevoz.”
   PRILOG II.
   Prilog E Direktivi 92/65/EEZ zamjenjuje se kako slijedi:
   „
         PRILOG E

      ”
   PRILOG III.
   Prilog Odluci 94/276/EZ zamjenjuje se kako slijedi:
   „
         PRILOG

      ”


title: 1999/613/EZ: Odluka Komisije od 10. rujna 1999. o izmjeni Odluka Komisije 92/260/EEZ i 93/197/EEZ u vezi s uvjetima zdravlja životinja za privremeni ulazak i uvoz u Zajednicu registriranih konja iz Ujedinjenih Arapskih Emirata (priopćena pod brojem dokumenta C(1999) 2795)  Tekst značajan za EGP

text:
               03/Sv. 059

               HR

               Službeni list Europske unije

               30

         31999D0613

               L 243/12

               SLUŽBENI LIST EUROPSKE UNIJE

               10.09.1999.

      ODLUKA KOMISIJE

   od 10. rujna 1999.
   o izmjeni Odluka Komisije 92/260/EEZ i 93/197/EEZ u vezi s uvjetima zdravlja životinja za privremeni ulazak i uvoz u Zajednicu registriranih konja iz Ujedinjenih Arapskih Emirata
   (priopćena pod brojem dokumenta C(1999) 2795)
   (Tekst značajan za EGP)
   (1999/613/EZ)
   KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske zajednice,
   uzimajući u obzir Direktivu Vijeća 90/426/EEZ od 26. lipnja 1990. o uvjetima zdravlja životinja kojima se uređuje premještanje i uvoz kopitara iz trećih zemalja (1), kako je zadnje izmijenjena Aktom o pristupanju Austrije, Finske i Švedske, a posebno njezin članak 15. točku (a) i članak 16.,
   budući da:

               (1)

               Uvjeti zdravlja i veterinarskog certificiranja za privremeni ulazak i uvoz registriranih konja između ostalog iz Ujedinjenih Arapskih Emirata utvrđeni su Odlukom Komisije 92/260/EEZ (2), kako je zadnje izmijenjena Odlukom 1999/228/EZ (3) i Odlukom Komisije 93/197/EEZ (4), kako je zadnje izmijenjena Odlukom 1999/252/EZ (5).

               (2)

               Nakon druge veterinarske inspekcijske misije Komisije, u Ujedinjenim Arapskim Emiratima situacija po pitanju zdravlja životinja je pod zadovoljavajućom kontrolom veterinarskih službi, a posebno se dovoljno dobro kontrolira premještanje kopitara i njihov zdravstveni status.

               (3)

               U Ujedinjenim Arapskim Emiratima nikad nije zabilježen slučaj konjske kuge, a cijepljenje protiv te bolesti je zabranjeno duže od godinu dana; budući da je, osim toga, proveden čitav niz seroloških nadziranja na cijelome području zemlje, a Komisija je obaviještena o zadovoljavajućim rezultatima.

               (4)

               Uvjeti za uvoz kopitara u dotičnu zemlju barem su jednako strogi kao uvjeti za uvoz kopitara u Zajednicu; budući da stoga treba smatrati kako je rizik od prodora konjske kuge izvana u tu zemlju malen.

               (5)

               Uvjeti zdravlja životinja i veterinarskog certificiranja moraju se donijeti sukladno situaciji po pitanju zdravlja životinja dotične treće zemlje; budući da se ovaj slučaj odnosi samo na registrirane konje koji će se privremeno ili trajno uvoziti iz Ujedinjenih Arapskih Emirata.

               (6)

               Odluke Komisije 92/260/EEZ i 93/197/EEZ treba sukladno tome izmijeniti.

               (7)

               Mjere predviđene ovom Odlukom u skladu su s mišljenjem Stalnog veterinarskog odbora,

         DONIJELA JE OVU ODLUKU:
   Članak 1.
   Odluka Komisije 92/260/EEZ se mijenja kako slijedi:

               1.

               Prva alineja stavka (d) poglavlja III. certifikata E o zdravlju životinja iz Priloga II. mijenja se i glasi:

                           „—

                           bilo

                                       —

                                       zemlji otpreme, u izolacijskom centru (3)

                                       ili

                                       —

                                       Ujedinjenim Arapskim Emiratima (AE), na za to određenom prostoru pod službenim veterinarskim nadzorom (3)”.

               2.

               Četvrta alineja stavka (i) poglavlja III. certifikata E o zdravlju životinja iz Priloga II. zamjenjuje se sljedećim:

                           „—

                           test na konjsku kugu, kako je opisan je u Prilogu D Direktivi Vijeća 90/426/EEZ, bilo

                                       —

                                       proveden dvaput na uzorcima krvi uzetima u vremenskome razmaku od 21 do 30 dana, na dan … (5) i na dan (5) …, pri čemu je drugi uzorak morao biti uzet unutar 10 dana prije izvoza (3), čije su reakcije bile ili negativne, ako životinja nije bila cijepljena (3) (4), ili nije bilo porasta broja antitijela, ako je životinja cijepljena (3) (4)
                                       ili

                                       —

                                       proveden jednom, na uzorku krvi uzetom unutar 10 dana prije izvoza, na dan … (5), čija je reakcija bila negativna, ako će životinja biti otpremljena iz Ujedinjenih Arapskih Emirata (AE) (3) (4);”.

               3.

               U zadnjoj alineji stavka (d) poglavlja III. certifikata A, B, C, D i E o zdravlju životinja u Prilogu II. dodaju se „Ujedinjeni Arapski Emirati” u abecedni popis oznaka zemlje ISO trećih zemalja.

         Članak 2.
   Poglavlje III. certifikata E o zdravlju životinja u Prilogu II. Odluci 93/197/EEZ mijenja se kako slijedi:

               1.

               Stavak (d) se mijenja i glasi:

                           „(d)

                           da je tijekom tri mjeseca prije izvoza (ili od rođenja, ako je životinja mlađa od tri mjeseca, ili od ulaska ako je uvezena izravno iz Europske unije tijekom prethodna tri mjeseca) u zemlji otpreme boravila na gospodarstvima pod veterinarskim nadzorom i da je držana u odobrenom izolacijskom centru, zaštićena od insekata vektora, bilo

                                       —

                                       tijekom 40 dana prije otpreme (3),
                                       ili

                                       —

                                       tijekom 30 dana prije otpreme iz Ujedinjenih Arapskih Emirata (AE) (3);”

               2.

               Stavak (k) se mijenja i glasi:

                           „(k)

                           da je podvrgnuta testu na konjsku kugu, kako je opisan u Prilogu D Direktivi Vijeća 90/426/EEZ, bilo

                                       —

                                       da je proveden dvaput na uzorcima krvi uzetim u vremenskom razmaku od 21 do 30 dana na dan … (4) i na dan … (4), pri čemu je drugi uzorak morao biti uzet unutar 10 dana prije izvoza (3), čije su reakcije bile ili negativne, ako životinja nije bila cijepljena (3), ili nije bilo porasta broja antitijela, ako je životinja cijepljena (3)
                                       ili

                                       —

                                       da je proveden jedanput na uzorku krvi uzetom unutar 10 dana prije izvoza, na dan … (4), s negativnom reakcijom, ako se životinja otprema iz Ujedinjenih Arapskih Emirata (AE) (3);”.

         Članak 3.
   Ova je Odluka upućena državama članicama.

      Sastavljeno u Bruxellesu 10. rujna 1999.

            Za Komisiju

         Franz FISCHLER

            Član Komisije

      (1)  SL L 224, 18.8.1990., str. 42.

      (2)  SL L 130, 15.5.1992., str. 67.

      (3)  SL L 83, 27.3.1999., str. 77.

      (4)  SL L 86, 6.4.1993., str. 16.

      (5)  SL L 96, 10.4.1999., str. 31.


title: 2000/251/EZ: Odluka Komisije od 17. ožujka 2000. o načelnom priznavanju cjelovitosti dokumentacije dostavljene na detaljno razmatranje s ciljem mogućeg uvrštenja RPA407213 (fenamidona) u Prilog I. Direktivi Vijeća 91/414/EEZ o stavljanju sredstava za zaštitu bilja na tržište (priopćena pod brojem dokumenta C(2000) 699)  Tekst značajan za EGP

text:
               03/Sv. 003

               HR

               Službeni list Europske unije

               72

         32000D0251

               L 078/26

               SLUŽBENI LIST EUROPSKE UNIJE

               17.03.2000.

      ODLUKA KOMISIJE

   od 17. ožujka 2000.
   o načelnom priznavanju cjelovitosti dokumentacije dostavljene na detaljno razmatranje s ciljem mogućeg uvrštenja RPA407213 (fenamidona) u Prilog I. Direktivi Vijeća 91/414/EEZ o stavljanju sredstava za zaštitu bilja na tržište
   (priopćena pod brojem dokumenta C(2000) 699)
   (Tekst značajan za EGP)
   (2000/251/EZ)
   KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske zajednice,
   uzimajući u obzir Direktivu Vijeća 91/414/EEZ od 15. srpnja 1991. o stavljanju sredstava za zaštitu bilja na tržište (1), kako je zadnje izmijenjena Direktivom Komisije 1999/80/EZ (2), a posebno njezin članak 6. stavak 3.,
   budući da:

               (1)

               Direktiva 91/414/EEZ (dalje u tekstu „Direktiva”) predviđa sastavljanje popisa aktivnih tvari odobrenih za korištenje u sredstvima za zaštitu bilja u Zajednici.

               (2)

               Rhône-Poulenc Ag. je 15. rujna 1999. dostavio dokumentaciju za aktivnu tvar RPA407213 (fenamidon) francuskim nadležnim tijelima.

               (3)

               Navedena nadležna tijela obavijestile su Komisiju o prvim rezultatima razmatranja cjelovitosti dokumentacije u vezi s traženim podacima i informacijama predviđenim Prilogom II. te u pogledu barem jednog sredstva za zaštitu bilja koje sadrži predmetnu aktivnu tvar iz Priloga III. Direktivi. Podnositelj zahtjeva je naknadno dostavio dokumentaciju Komisiji i ostalim državama članicama u skladu s člankom 6. stavkom 2.

               (4)

               Dokumentacija za RPA407213 (fenamidon) upućena je Stalnom odboru za biljno zdravstvo 17. siječnja 2000.

               (5)

               U skladu s člankom 6. stavkom 3. Direktive potrebno je na razini Zajednice službeno utvrditi ispunjava li načelno sva dokumentacija zahtjeve u pogledu podataka i informacija predviđene u Prilogu II. te, u pogledu barem jednog sredstva za zaštitu bilja koje sadrži predmetnu aktivnu tvar, zahtjeve iz Priloga III. Direktivi.

               (6)

               Takva je potvrda potrebna kako bi se omogućilo detaljno razmatranje dokumentacije kao i da bi se državama članicama omogućilo davanje privremenih odobrenja za sredstva za zaštitu bilja koja sadrže tu aktivnu tvar poštujući uvjete iz članka 8. stavka 1. Direktive, a posebno uvjete za obavljanje detaljne procjene aktivnih tvari i sredstava za zaštitu bilja u svjetlu zahtjeva Direktive.

               (7)

               Neovisno o takvoj odluci, od podnositelja zahtjeva može se zahtijevati daljnje podatke i ako se tijekom detaljnog razmatranja pokaže da su takve informacije i podaci potrebni radi donošenja odluke.

               (8)

               Države članice i Komisija slažu se da Francuska nastavi detaljno razmatranje dokumentacije za RPA407213 (fenamidon).

               (9)

               Francuska će Komisiji poslati izvješće o procjeni iznoseći sve zaključke kao i sve preporuke za uvrštenje ili neuvrštenje te sve uvjete koji se na to odnose, što je prije moguće, a najkasnije u roku jedne godine. Po primitku ovog izvješća, sve će države članice nastaviti detaljno razmatranje u okviru Stalnog odbora za biljno zdravstvo.

               (10)

               Mjere predviđene ovom Odlukom u skladu su s mišljenjem Stalnog odbora za biljno zdravstvo,

         DONIJELA JE OVU ODLUKU:
   Članak 1.
   Sljedeća dokumentacija načelno ispunjava zahtjeve u pogledu podataka i informacija predviđene u Prilogu II. te, u pogledu barem jednog sredstva za zaštitu bilja koje sadrži predmetnu aktivnu tvar, zahtjeve iz Priloga III. Direktivi, uzimajući u obzir namjeravanu uporabu:

               dokumentacija koju je dostavio Rhône-Poulenc Ag. Komisiji i državama članicama s ciljem uvrštenja RPA407213 (fenamidona) kao aktivne tvari u Prilog I. Direktivi 91/414/EEZ, a koja je upućena Stalnom odboru za biljno zdravstvo 17. siječnja 2000.

         Članak 2.
   Ova je Odluka upućena državama članicama.

      Sastavljeno u Bruxellesu 17. ožujka 2000.

            Za Komisiju

         David BYRNE

            Član Komisije

      (1)  SL L 230, 19.8.1991., str. 1.

      (2)  SL L 210, 10.8.1999., str. 13.